Intrarea României în Schengen a fost sărbătorită de PSD Satu Mare. Social-democrații sătmăreni, coordonați de președintele Mircea Govor, au fost prezenți, sâmbătă dimineața, la Aeroportul Internațional Satu Mare, acolo unde au susținut o conferință de presă în care au salutat aderarea României la spațiul Schengen, aerian și maritim.
Un vis vechi al Românilor care s-a înfăptuit
La eveniment au mai fost prezenți prefectul județului Satu Mare, Radu Roca, vicepreședintele Cosiliului Județean Satu Mare, Oliviu Buzgău, viceprimarul municipiului Satu Mare, Cristina Tămășan- Ilieş, prim-vicepreședintele PSD Satu Mare, Gabriel Leş, președintele PES Activist Satu Mare, Ciprian Crăciun, președintele TSD Satu Mare, Bianca Șorian, coordonatorul județean în relația cu diaspora PSD Satu Mare, Raul Băbțan și alți membri marcanți ai PSD Satu Mare.
Președintele PSD Satu Mare, Mircea Govor, a mulțumit, cu această ocazie, Guvernului și primului ministru, Marcel Ciolacu, pentru această reușită: ,,Este un vis foarte vechi al românilor care s-a înfăptuit ".
"Bine ați venit în Schengen. Un vis foarte vechi al românilor și primul pas s-a făcut. Eu vreau să-i mulțumesc domnului prim-ministru Marcel Ciolacu, președintele PSD, Guvernului României, pentru această zi minunată", a declarat președintele PSD Satu Mare, Mircea Govor.
Intrarea României în spațiul Schengen ,,este un vis devenit realitate", a spus și prefectul Radu Roca, președintele Organizației Municipale PSD Satu Mare.
"Aniversăm două decenii de securitate și prosperitate sub aripa NATO. Azi este un nou capitol în Uniunea Europeană pentru țara noastră prin integrarea în Schengen, aerian și maritim. Este un vis devenit realitate datorită implicării neîncetate a Guvernului României condus de domnul prim-ministrul Marcel Ciolacu, președintele Partidului Social Democrat", a declarat Radu Roca.
Curse noi de pe Aeroportul Satu Mare
Prezent la eveniment, directorul Aeroportului Satu Mare, Mihai Pătrașcu, a lăsat să se înțeleagă că lucrurile s-au pus în mișcare.
"Săptămânal stăm de vorbă cu companiile și eu sper cât de repede să avem o veste bună în sensul acesta, sau nu numai una", a declarat directorul Aeroportului Internațional Satu Mare.
România a intrat oficial în spațiul Schengen, aerian și maritim, în noaptea de sâmbătă spre duminică. Astfel, persoanele care vor călători din România către un stat Schengen sau dintr-un stat Schengen către România nu vor mai trece prin controlul de la punctele de control la frontieră. Oamenii vor trece doar prin controlul de securitate și ar trebui să aibă asupra lor doar documentul de identitate și documentul de îmbarcare.
Florin Dura